Il-Partit Nazzjonalista jħares pożittivament lejn il-ftehim li ġie milħuq ilbieraħ fil-Libja bejn iż-żewġ partijiet. Dak li Fayez Serraj u Khalifa Haftar iffirmaw għalih f'Pariġi fil-preżenza tal-President Franċiż Emanuel Macron huwa pass fid-direzzjoni t-tajba u hemm bżonn li jiġi sostnut. Il-fatt li sar ftehim biex ikun hemm l-ewwel waqfien mill-ġlied fuq skala nazzjonali kif ukoll li se jibqa' jkun hemm diskussjonijiet biex fil-futur ikun hemm elezzjonijiet demokratiċi presidenzjali u parlamentari fl-2018, jawgura tajjeb għall-paċi u l-istabbilità fil-pajjiż ġar tagħna u fil-Mediterran. Dan il-ftehim għandu jassigura li jkun hemm proċess li minnu, l-protezzjoni tad-drittijiet fundamentali tal-bniedem u l-ġustizzja jikbru għal dan il-poplu li għadda minn diversi tbatijiet tul dawn is-snin. Il-Partit Nazzjonalista, filwaqt li jfakkar il-ħidma ta' pajjiżna favur il-poplu Libjan tul il-gwerra ċivili fl-2011, jawgura li din il-linja politika tkompli tiġi ssudata u jittama li jkompli jkollha l-appoġġ sħiħ tal-Unjoni Ewropea u tal-pajjiżi demokratiċi tad-dinja. Kelliem għall-Affarijiet Barranin u Promozzjoni tal-Kummerċ Kelliem għall-Affarijiet Ewropej
Pass fid-direzzjoni tajba li hemm bżonn jiġi sostnut